|  |
| --- |
| Dokument oprettet 31. oktober 2023 / msp\_dh  Sag 10-2021-00727 – Dok. 616393 |

# Vejledning til nye afdelingsvedtægter 2023

På DH’s repræsentantskabsmøde 27. oktober 2023 blev nye vedtægter for DH’s afdelinger vedtaget. Denne vejledning skitserer de væsentligste ændring af afdelingsvedtægterne.

## Generelt:

Formålet med ændring af afdelingsvedtægterne er at foretage en modernisering og forenkling af vedtægterne. Målet er, at afdelingsvedtægterne er lettere og mere overskuelige at anvende, og at vedtægterne tager udgangspunkt i den virkelighed, som er grundlag for afdelingernes arbejde.

## Navn, hjemsted og formål:

Afsnittet har fået en sproglig opstramning. Formålet med afdelingen er forenklet og tager udgangspunkt i DH’s formål fastlagt i hovedvedtægten for DH, og afdelingens opgave er præciseret. Afsnit om etablering af en afdeling, der dækker flere kommuner, er flyttet til selvstændigt afsnit.

## Årsmøde:

Afsnit om årsmøde er flyttet op før afsnit om afdelingsbestyrelse. Formuleringerne er forenklet, og bestemmelser om deltagelse og stemmeret er samlet i afsnit om årsmøde. Fristerne for årsmødet er de samme, men opsætning i punktform gør det nemmere at overskue. Det samme gør sig gældende for punkter til dagsorden.

Som en modernisering og forenkling af vedtægterne skal årsmødet vælge formand, næstformand og økonomiansvarlig. Disse tre skal være bosiddende i kommunen og være udpeget som repræsentant i bestyrelsen. Dette erstatter tidligere vedtægters bestemmelse om forretningsudvalg. Formand, næstformand og økonomiansvarlig koordinerer afdelingens arbejde mellem bestyrelsens møder. Hvis afdelingen ønsker øvrige poster valgt, så skal dette vedtages i en forretningsorden.

Bestemmelser om stemmeberettigede er ændret, så det ikke længere er et krav, at den udpegede repræsentant fra en organisation skal være bosiddende i kommunen. Dette skal understøtte, at flere er aktive i DH-afdelingens arbejde, og at deltagelsen sker på lige fod i form af stemmeret til hver aktiv medlemsorganisation.

For at forenkle den administrative procedure bortfalder kravet om, at en kandidat skal indstilles af sin organisation til hver post og til hvert valg internt i DH-afdelingen. Her ændrer vi tilslutningsskemaet, så det også gælder indstilling til eventuelle poster i DH-afdelingen.

## Afdelingsbestyrelse:

En del af afsnittet er flyttet til afsnit om årsmøde. Det præciseres, at bestyrelsen er højeste myndighed mellem årsmøderne, og der er foretaget en forenkling og sproglig gennemskrivning, men der er ikke indholdsmæssige ændringer.

Udpegning til handicaprådet sker fortsat efter indstilling fra medlemsorganisationerne, og ved udpegning til handicaprådet skal der sikres en bred repræsentation. Det præciseres, at repræsentanterne varetager interesserne for alle medlemsorganisationer og ikke kun deres egen medlemsorganisation.

## Økonomi:

Afsnittet er forenklet, og tegningsretten er præciseret, ligesom det er præciseret, at afdelingen ikke kan forpligte bestyrelsens medlemmer personligt.

## Øvrigt:

Brugen af ordet ”formand” som et kønsneutralt ord har været diskuteret, og det er besluttet ikke at ændre dette i vedtægterne. Det er således en individuel vurdering, om man ønsker benævnelsen ”formand” og ”næstformand” eller fx ”forperson” og ”næstforperson”.